
תופעת ההימורים הכפייתיים הינה הפרעה קשה ביותר שבעיקרה היא חוסר היכולת לשלוט על הדחף להמר והיא מאופיינת בהתנהגות קומפולסיבית, כפייתית, חוזרת ונשנית, ללא יכולת האדם להפסיקה. המהמר הכפייתי מבין שבסופו של יום הוא תמיד ימצא את עצמו בצד המופסד ובכל זאת הוא נכנס למעגל קסמים שבו הוא משיג כסף, מהמר, מפסיד, ושוב משיג כסף שמוביל להימור נוסף בניסיון להשיב את הכסף האבוד. בעקבות כך הוא שוקע בחובות, מלווה כספים ועלול אף להיגרר לפעילות עבריינית. 
פרופיל המהמר הישראלי מתאפיין באנשים אינטליגנטים, כריזמטיים, בעלי קסם אישי ובעלי כושר שכנוע יוצא מן  הכלל. בנוסף, מתאפיינים הם בסיפור שקרים, מניפולטיביות, אהבת ריגושים וכושר הישרדות גבוה. הם אנשים בעלי מוסר עבודה גבוה שיודעים ואוהבים לעבוד, חלקם אף מכורים לעבודה. הם אוהבים להרוויח כסף ותמיד חולמים על דרכים נוספות להשגתו. 

בחרתי לתאר את המקרה של י. שהגיע אלי לטיפול גמילה בפעם השנייה מכיוון שניתן ללמוד ממנו הרבה  על התמכרות בכלל, ועל התמכרות להימורים בפרט.

י. בחור נאה ומרשים, הגיע לפגישה הראשונה עם אשתו כששניהם מאוד לחוצים אך בעיקר האישה וזאת בעקבות גילוי המינוס הגדול בבנק כתוצאה מההימורים של בעלה. י. מאותם מהמרים כריזמטיים, נחמדים השובים את ליבך מהרגע הראשון. אינטליגנט, חייכן ובעל חוש הומור, אך יחד עם זאת מאד סגור ומופנם. י. התמיד בטיפול, הפסיק להמר ולאט לאט החל להחזיר חובות. האמון של אשתו השתקם והכול הלך למישרין. כעבור כחצי שנה הודיעו לי י. ואשתו כי הוא מרגיש מצוין ואינו רואה צורך להמשיך בטיפול. כל מאמצי לשכנעם שחצי שנה אינה מספיק זמן על מנת להיגמל לחלוטין וכי יש לו עוד "עבודה" לעשות עלו בתוהו וי. אכן הפסיק את הטיפול. 
כעבור שנתיים וחצי קיבלתי טלפון נסער מאשתו של י. כשהיא ממררת בבכי על כך ש"הוא" חזר להמר.  הסתבר שלאחר שהפסיק את הטיפול נרשם י. ללימודים באוניברסיטה, וסיים תואר ראשון בהצלחה. הלימודים נמשכו כשנה וחצי ולאחר מכן מצא עצמו שוב משועמם ובשל כך נוצרו חלל וריקנות שלא היה מודע להם ולא ידע כיצד למלאם. כתוצאה מהחלל שנוצר בחייו ולמרות שהיה בתפקיד בכיר בעמדת ניהול ואחריות רבה, בכל זאת אחרי שעות עבודה רבות ומאומצות עדיין היה לו עודף אדרנלין בגוף אותו לא ידע לאן לתעל. מכיוון  שי. אהב מאוד כדורגל וספורט תחרותי הוא חזר להתעניין בספורט השייך להימורים והקדיש שעות רבות במשך השבוע למה שנקרא" עיסוק בהימורים". המרחק מכאן חזרה להימורים עצמם היה קצר ובלתי נמנע. ההתעסקות במשחקים, ההאזנה והמעקב אחרי הקבוצות עורר את האדרנלין בגוף מחדש וכך י. התמכר להימורים השונים מתחום הספורט במימדים גדולים יותר ויותר ההידרדרות ואיבוד השליטה היו מדרון תלול. 

י. נשאר לטיפול בפעם השנייה כ- 4 שנים, לאחר כשנה כבר התחיל לדבר בקבוצה, ולימד את משתתפי הקבוצה שלא נגמלים אחרי חצי שנה ואכן המשיך להגיע למעקב תקופתי על מנת לשמר את ההישגים ולמנוע  "נסיגה" וחזרה להימורים. התנהלות זו של שיחות אישיות אצל המטפל לצד השתתפות בסדנא קבוצתית מקובלת במרכזי הגמילה למהמרים הקיימים בעולם על מנת למנוע את החזרה להימורים ולשמר את ההישגים. חשוב שנדע שהתמכרות היא לא תופעה חולפת אלא מחלה שמלווה את האדם עד יומו האחרון בדיוק כמו חולה סכרת או חולה לב שמרגע שאובחן כסובל מהמחלה הוא נמצא בקבוצת סיכון לכל החיים. חשוב יותר הוא שנדע שללא התערבות והתייחסות מקצועית להתמכרות להימורים כמו לכל התמכרות אחרת ההתמכרות לא תחלוף כלעומת שבאה וברוב המקרים רק תלך ותחמיר. 

(במרובע נפרד – כמו בעלון הקודם)
שמי : טלי אלדר 
עיסוק: עובדת סוציאלית, יועצת נישואין ומשפחה ומנחה קבוצות.

תחום התמחות : טיפול בהתמכרויות. 

מדוע בחרת לעסוק בנישואין ומשפחה: כחלק מהבחירה שעשיתי בגיל צעיר לעזור לאנשים.

רגע השיא בחייך המקצועיים: כאשר מצליחים לשקם אדם אחד ולהוציאו ממעגל ההתמכרות בו היה שקוע שנים רבות ההרגשה היא של יציאה מחושך לאור ומעבדות לחירות.

רגע מתסכל בחייך המקצועיים: כאשר מטופל מתעקש לסגור לעצמו את הדלת לחיים טובים ומשוחררים למרות שנפרשו בפניו האפשרויות להצליח בתהליך הגמילה. 

הדמות המשמעותית בחייך : אמי שהינה עובדת סוציאלית בכל ישותה השפיעה עליי מאוד ולמדתי ממנה רבות.  

הדמות העיקרית שהשפיעה עליך מבחינה מקצועית: מר רן שורר מנהל פרוייקט ארצי לשיקום שכונות מטעם משרד השיכון איתו עבדתי בתחילת דרכי והוא היה מודל לחיקוי 
מי עוד : ויקטור פרנקל ורבי נחמן מברסלב. 

דעתך על נישואין: להינשא אינו רק צורך, אלא גם ובעיקר ערך. היהדות מלמדת את האדם לגדול, והגדילה שלו באה לידי ביטוי בהתגברות שלו ואין לך מקום טוב יותר שבו באה גדולת האדם לידי ביטוי כמו בביתו.  

דעתך על גירושין: גירושין הם כישלון בכל החזיתות והפסד במערכה כולה.  
דעתך על ינ"ר: איגוד מקצועי בו חברים בעלי מקצוע מהשורה הראשונה הנותן מענה ייחודי למגוון רחב של אוכלוסיות בתחום הנישואין והמשפחה ברוח היהדות וההלכה היהודית, מה שחשוב ונחוץ ביותר בתקופתנו המאופיינת בבלבול כה גדול. 

מה היית רוצה לומר לזוגות נשואים: חיים נכונים עם בן הזוג אינם מגיעים בקלות אלא במאמץ ומתוך רצון לגדול, ולעיתים זה דורש להתגבר ולוותר. 

מה היית רוצה לומר לזוגות העומדים להינשא: נישואים הם חממה שבה מתפתחים בני הזוג באימונים מורכבים כדי לגדול באמת ועליכם להיות ערוכים לכך. 

החזון שלך : החזון שלי מבוסס על משנתו של פרנקל - מציאת משמעות לחיים. ברגע שהאדם ימלא את הריק הפנימי שלו, וימצא משמעות לחייו, הוא יגלה את הוויתו האנושית ורוב בעיותיו יפתרו.

"הוא היה אומר" – אימרה שמלווה אותך: "אפשר ליטול מאיתנו את הכל, כמעט, את בריאותנו, את רכושינו, את כבודנו את חירותנו, וגם את היקר לנו - חוץ מדבר אחד: את החופש להחליט איך להגיב למצבי החיים שלנו. אנחנו אדונים על גורלנו ולא קורבנותיו" ( ויקטור פרנקל).

